**Τι είναι η φωνή;**

Στην ελληνική γλώσσα υπάρχουν πάρα πολλά ρήματα, όπως άλλωστε και σε κάθε γλώσσα, με τα οποία δηλώνουμε τι κάνουμε, π.χ. **τρέχω**, **γελώ**, **αδικώ**, **σφυρίζω**, **ανεβαίνω**, **κοιμάμαι**, **ντύνομαι**,  **περιποιούμαι** κ.τ.λ.

Παρατηρώντας όλα αυτά τα ρήματα διαπιστώνουμε ότι στο α' ενικό πρόσωπο του ενεστώτα (δηλ. **εγώ τώρα...**) τελειώνουν σε δύο μόνο καταλήξεις:

* στην κατάληξη**-ω**, π.χ. τρέχ**ω**, ζ**ω**, αδικ**ώ**, σφυρίζ**ω**, ανεβαίν**ω**
* στην κατάληξη -**μαι**, π.χ. φαίνο**μαι**, έρχο**μαι**, κοιμά**μαι**, ντύνο**μαι**, φιλιέ**μαι**, περιποιού**μαι**

Για να μπορούμε, λοιπόν, να τα μελετάμε πιο εύκολα, χωρίζουμε τα ρήματα σε δύο μεγάλες κατηγορίες, **ανάλογα με την κατάληξή τους**. Τις κατηγορίες αυτές τις ονομάζουμε **φωνές**. Έτσι,

* όσα ρήματα τελειώνουν σε -**ω** ανήκουν στην **ενεργητική** **φωνή**, ενώ
* όσα ρήματα τελειώνουν σε -**μαι** ανήκουν στην **παθητική** **φωνή**.

**ΠΡΟΣΟΧΗ**

Πολλά ρήματα τα συναντάμε **και στις δυο** φωνές, π.χ. γράφ**ω** – γράφο**μαι**, μιλ**ώ** – μιλιέ**μαι**.

Υπάρχουν ρήματα που τα συναντάμε **μόνο στην ενεργητική** φωνή, π.χ. ζ**ω**, ξυπν**ώ**, τρέχ**ω**

Υπάρχουν ρήματα που τα συναντάμε **μόνο στην παθητική** φωνή, π.χ. έρχο**μαι**, φαίνο**μαι**. Τα ρήματα που έχουν μόνο παθητική φωνή ονομάζονται **αποθετικά**.

Για να δώσουμε κι έναν ορισμό, πιο επίσημο θα μπορούσαμε να πούμε ότι:

**Φωνές** **ονομάζονται οι ομάδες μορφολογικών τύπων των ρημάτων και είναι δύο, η ενεργητική και η παθητική.**

**ΠΡΟΣΟΧΗ**

Μην μπερδεύουμε τις **φωνές** με τις [**διαθέσεις**](http://users.sch.gr/ipap/Ellinikos%20Politismos/Yliko/Theoria%20Nea/diathesi-rim-NE.htm) του ρήματος.

Η φωνή αναφέρεται μόνο στο είδος της κατάληξης.

**Πώς βρίσκουμε σε ποια φωνή ανήκει ένα ρήμα;**

Είπαμε ότι:

στην **ενεργητική** φωνή ανήκουν όσα ρήματα έχουν στο α' ενικό του ενεστώτα κατάληξη -**ω**

στην **παθητική** φωνή ανήκουν όσα ρήματα έχουν κατάληξη στο α' ενικό του ενεστώτα σε -**μαι**.

Συνεπώς, μόλις δούμε ένα ρήμα να τελειώνει σε -ω, καταλαβαίνουμε ότι ανήκει στην ενεργητική, ενώ το ρήμα που τελειώνει σε -μαι ανήκει στην παθητική.

Αν μας δοθεί ένας τύπος του ρήματος που δεν είναι στο α' ενικό του ενεστώτα, τότε εμείς, για να καταλάβουμε σε ποια φωνή ανήκει, θα το μεταφέρουμε στο α' ενικό του ενεστώτα, δηλαδή στο εγώ και τώρα, π.χ.

|  |  |  |
| --- | --- | --- |
| **τύπος ρήματος** | **στο α' ενικό ενεστώτα** **(εγώ τώρα...)** | **θα είναι** |
| γέλασα | γελ**ώ** | **ενεργητική** |
| γελάστηκα | γελιέ**μαι** | **παθητική** |
| έχω φιλήσει | φιλ**ώ** | **ενεργητική** |
| έχω φιληθεί | φιλιέ**μαι** | **παθητική** |

**Τι είναι οι συζυγίες του ρήματος;**

Χωρίσαμε ως τώρα τα ρήματα, σύμφωνα με την κατάληξη στο α' ενικό του ενεστώτα, σε δύο φωνές, την ενεργητική και την παθητική. Όμως, διαπιστώσαμε ότι μπορούμε να χωρίσουμε τα ρήματα και σ' άλλες μικρότερες κατηγορίες, ανάλογα με τον τονισμό τους. Για παράδειγμα τα ρήματα της ενεργητικής φωνής δεν τονίζονται όλα στην ίδια συλλαβή, και από τα ρήματα της παθητικής άλλα τελειώνουν σε -**ομαι** και άλλα σε -**ιέμαι** ή -**ούμαι**. Για πρόσεξε τα παρακάτω:

|  |  |
| --- | --- |
| α' | β' |
| λ**ύ**νω, γρ**ά**φω, ντ**ύ**νω, ξ**έ**ρω, αφ**ή**νω | μιλ**άω**-μιλ**ώ**, γελ**άω**-γελ**ώ**, αδικ**ώ** |
| λύν**ομαι**, γράφ**ομαι**, ντύν**ομαι** | μιλ**ιέμαι**, γελ**ιέμαι**, αδικ**ιέμαι**-αδικ**ούμαι**, φοβ**άμαι** |

Όπως διαπιστώνεις από τα ρήματα της ενεργητικής φωνής άλλα **τονίζονται** στην **παραλήγουσα**, (α' στήλη) ενώ άλλα  **τονίζονται**στη**λήγουσα** (β' στήλη). Από τα ρήματα της παθητικής φωνής άλλα τελειώνουν σε -ομαι και **τονίζονται** στην **προπαραλήγουσα**  κι άλλα τελειώνουν σε -ιέμαι ή -ούμαι ή -άμαι και **τονίζονται** στην **παραλήγουσα**.

Έτσι, μπορούμε να χωρίσουμε τα ρήματα ανάλογα με τον τονισμό τους σε δύο **συζυγίες**:

* στην **α' συζυγία** κατατάσσονται τα ρήματα που **τονίζονται** στην **παραλήγουσα** της ενεργητικής π.χ. **τρέ**χω, **παί**ζω ή στην **προπαραλήγουσα**  της παθητικής, π.χ. **λύ**νομαι, **γρά**φομαι
* στη **β' συζυγία** κατατάσσονται τα ρήματα που **τονίζονται** στη **λήγουσα** της ενεργητικής, π.χ. μι**λώ**, γε**λώ** (ή στην παραλήγουσα αν είναι σε -άω, μιλ**ά**ω) και στην **παραλήγουσα**της παθητικής, π.χ. μι**λιέ**μαι, προσποι**ού**μαι, φοβ**άμαι**.

Μελετώντας πάλι τα ρήματα της **β' συζυγίας**, διαπιστώνουμε από τον τρόπο που κλίνονται ότι δεν έχουν τις ίδιες καταλήξεις:

|  |  |  |
| --- | --- | --- |
| **ενεργητική** | | |
| αγαπ**ώ** ή αγαπ**άω** αγαπ**άς** αγαπ**ά**ή αγαπ**άει** αγαπ**άμε**ή αγαπ**ούμε** αγαπ**άτε** αγαπ**ούν(ε)** | θεωρ**ώ** θεωρ**είς** θεωρ**εί** θεωρ**ούμε** θεωρ**είτε** θεωρ**ούν** |  |
| **παθητική** | | |
| αγαπ**ιέμαι** αγαπ**ιέσαι** αγαπ**ιέται** αγαπ**ιόμαστε** αγαπ**ιέστε**ή αγαπι**όσαστε** αγαπ**ιούνται**ή αγαπ**ιόνται** | θεωρ**ούμαι** θεωρ**είσαι** θεωρ**είται** θεωρ**ούμαστε** θεωρ**είστε** θεωρ**ούνται** | θυμ**ούμαι/άμαι** θυμ**άσαι** θυμ**άται** θυμ**ούμαστε/**θυμ**όμαστε** θυμ**άστε/**θυμ**όσαστε** θυμ**ούνται** |

Αφού διαφέρουν ως προς τον τρόπο που κλίνονται, ας τα κατατάξουμε σε δύο τάξεις.

* Στην **α' τάξη** θα ανήκουν εκείνα τα ρήματα της β' συζυγίας  που κλίνονται στην ενεργητική σε **-ώ, -άς, -ά**και στην παθητική σε **-ιέμαι, -ιέσαι, -ιέται**
* Στη **β' τάξη** θα ανήκουν εκείνα τα ρήματα της β' συζυγίας που κλίνονται στην ενεργητική σε -**ώ, -είς, -εί**και στην παθητική σε **-ούμαι, -είσαι, είται ή ούμαι/άμαι, -άσαι, -άται**

**Συγκεντρωτικός πίνακας**

|  |  |
| --- | --- |
| **Οι φωνές** | |
| **ενεργητική φωνή** | **παθητική φωνή** |
| **γράφω, γελώ, θεωρώ** | **γράφομαι, γελιέμαι, θεωρούμαι** |
| ανήκουν όσα έχουν κατάληξη -ω στο α' πρόσωπο της οριστικής του ενεστώτα | ανήκουν όσα ρήματα έχουν κατάληξη -μαι στο α' ενικό της οριστικής του ενεστώτα |

|  |  |  |  |  |
| --- | --- | --- | --- | --- |
| **Οι συζυγίες** | | | | |
| **α' συζυγία** | **β' συζυγία** | | | |
| **γράφω** - **γράφομαι** στην ενεργητική τονίζεται στην παραλήγουσα στην παθητική τονίζεται στην προπαραλήγουσα | **γελώ - γελιέμαι, θεωρώ - θεωρούμαι, θυμάμαι** στην ενεργητική τονίζεται στη λήγουσα στην παθητική τονίζεται στην παραλήγουσα | | | |
| **α' τάξη** | | **β' τάξη** | |
| **ώ** ή **άω** **άς** **ά** ή **άει** | **-ιέμαι** **-ιέσαι** **-ιέται** | **-ώ** **-είς** **-εί** | **-ούμαι ή -άμαι** **-είσαι ή -άσαι** **-είται ή -άται** |

Το ρήμα «**στερούμαι**»

**ΕΝΣ**: στερούμαι, στερείσαι, στερείται, στερούμαστε, στερείστε, στερούνται

**ΠΡΤ**: στερούμουν, στερούσουν, στερούνταν, στερούμαστε, στερούσαστε, στερούνταν

Όμοια: επικαλούμαι, μιμούμαι, προηγούμαι, συνεννοούμαι, αποτελούμαι, αφαιρούμαι, εξαιρούμαι

Το ρήμα «**εγγυώμαι**»

**ΕΝΣ**: εγγυώμαι, εγγυάσαι, εγγυάται, εγγυόμαστε, εγγυάστε (-σθε), εγγυώνται

**ΠΡΤ**: περιφραστικά: «έθετα εγγύηση κλπ.»

Όμοια και το «εξαρτώμαι»: «είχα εξάρτηση»

Όμοια: διερωτώμαι, διασπώμαι

**ΑΣΚΗΣΕΙΣ**

**1)Να βρεις σε ποια φωνή ανήκουν τα παρακάτω ρήματα.**

|  |  |
| --- | --- |
| **ρήμα** |  |
| κτυπώ |  |
| γυρίζω |  |
| νυστάζω |  |
| βασανίζομαι |  |
| συγκρούομαι |  |
| ερημώνω |  |
| βαριέμαι |  |
| τηλεφωνιέμαι |  |
| παρκάρω |  |
| προσποιούμαι |  |

**2)Να βρεις σε ποια φωνή ανήκουν τα παρακάτω ρήματα.**

|  |  |
| --- | --- |
| **ρήμα** |  |
| θα πετάξω |  |
| πετάχτηκα |  |
| στείλε |  |
| θα γδυθεί |  |
| γδύσε |  |
| κατεβήκαμε |  |
| ξεχαστήκαμε |  |
| κοιταχτήκατε |  |
| δανείζεσαι |  |
| δάνεισα |  |

**3)Να βρεις σε ποια φωνή ανήκουν τα παρακάτω ρήματα.**

|  |  |
| --- | --- |
| **ρήμα** |  |
| εκδικήθηκα |  |
| έχει τρανταχτεί |  |
| τηλεφώνησε |  |
| χόρευε |  |
| προσβληθήκαμε |  |
| χτένισα |  |
| χτενιζόμαστε |  |
| γράφτηκα |  |
| διακρίνεις |  |
| τελειώσαμε |  |

**4)Να βρεις σε ποια φωνή ανήκουν τα ρήματα του κειμένου.**

Ο Θίασος **υπήρξε** **\_\_\_\_\_\_\_\_\_** η τρίτη κατά σειρά μεγάλου μήκους ταινία του Θόδωρου Αγγελόπουλου   
 και **κατατάσσεται** **\_\_\_\_\_\_\_\_\_** στις σημαντικότερες δημιουργίες του. **Εντάσσεται** **\_\_\_\_\_\_\_\_\_** στην «τριλογία της Ιστορίας»  και **αποτελεί** **\_\_\_\_\_\_\_\_\_** το δεύτερο μέρος της,  που **έπεται** **\_\_\_\_\_\_\_\_\_** της ταινίας "Μέρες του '36"   
 και **προηγείται** **\_\_\_\_\_\_\_\_\_** της ταινίας "Οι Κυνηγοί".  **Παρουσιάστηκε** **\_\_\_\_\_\_\_\_\_** στο Φεστιβάλ Κινηματογράφου Θεσσαλονίκης 1975. Μπροστά στα ταμεία του Κρατικού **εμφανίστηκε** **\_\_\_\_\_\_\_\_\_** ο μεγαλύτερος αριθμός θεατών σε όλη την ιστορία του Φεστιβάλ.  Οι θεατές στο τέλος της προβολής **αποθέωσαν** **\_\_\_\_\_\_\_\_\_** τον Αγγελόπουλο,  ενώ η ταινία **πήρε** **\_\_\_\_\_\_\_\_\_** συνολικά επτά βραβεία.   
 Η ταινία **αναφέρεται** **\_\_\_\_\_\_\_\_\_** στην περιοδεία ενός περιπλανώμενου θιάσου στην ελληνική επαρχία, από το 1939 έως το 1952, παρουσιάζοντας το έργο του Σπυρίδωνα Περεσιάδη «Γκόλφω, η βοσκοπούλα».  **Περιγράφονται** **\_\_\_\_\_\_\_\_\_** οι σχέσεις μεταξύ των ηθοποιών, φορέων των ιστορικών και πολιτικών γεγονότων της εποχής.

 Πηγή: Βικιπαίδεια, διασκευή

**5)Να βρεις σε ποια συζυγία ανήκουν τα παρακάτω ρήματα.**

|  |  |
| --- | --- |
| **ρήμα** | **συζυγία** |
| θύμωσα |  |
| χτενιζόμουν |  |
| θα τηλεφωνήσω |  |
| έχει αρπάξει |  |
| θυμώσαμε |  |
| ειδοποίησε |  |
| γαυγίζει |  |
| λησμόνησαν |  |
| αφορά |  |
| εκτύπωσα |  |

**6)Να βρεις σε ποια συζυγία ανήκουν τα παρακάτω ρήματα.**

|  |  |
| --- | --- |
| **ρήμα** | **συζυγία** |
| διέγραψα |  |
| σηκωθήκαμε |  |
| έχει κοιμηθεί |  |
| μαγείρευες |  |
| τακτοποιούσα |  |
| έπλυναν |  |
| θα ακουμπήσω |  |
| θα έχουν οδηγήσει |  |
| διασχίζουν |  |
| πιστεύεις |  |

**7)Να βρεις σε ποια συζυγία ανήκουν τα ρήματα του κειμένου.**

Τώρα ο κινηματόγραφος άρχισε να **γεμίζει**. **\_\_\_\_\_\_\_\_** Άντρες, γυναίκες και παιδιά **όρμαγαν** **\_\_\_\_\_\_\_\_** βιαστικοί και **έτρεχαν** **\_\_\_\_\_\_\_\_** ποιος **να** **κάτσει** **\_\_\_\_\_\_\_\_** στην καρέκλα που **διάλεξε** **\_\_\_\_\_\_\_\_** και **φώναζε** **\_\_\_\_\_\_\_\_** και τους δικούς του να κάτσουν δίπλα, ο πασατεμπάς **διαλαλούσε** **\_\_\_\_\_\_\_\_** τον πασατέμπο του: «Εδώ ο ζεστός κι ο φρέσκος», ο κύριος τελώνης **φώναξε** **\_\_\_\_\_\_\_\_** «Δυο τσιτσιμπίρες, **παρακαλώ**» **\_\_\_\_\_\_\_\_**, γινόταν οχλοβοή κι από το γραμμόφωνο **ακουγόταν** **\_\_\_\_\_\_\_\_** δυνατά το τραγούδι....

Πηγή: Ντίνος Δημόπουλος, O Σαρλό και το αθάνατο νερό (διασκευή)

**8)Να βρεις σε ποια τάξη ανήκουν τα ρήματα της β' συζυγίας.**

|  |  |
| --- | --- |
| **ρήμα** | **τάξη** |
| προσποιούμαι |  |
| λυπάμαι |  |
| ικανοποιώ |  |
| ξεχνιέμαι |  |
| πυρπολώ |  |
| φιλώ |  |
| συντηρούμαι |  |
| ξενυχτώ |  |
| αφηγούμαι |  |
| πετώ |  |

**9)Να βρεις σε ποια τάξη ανήκουν τα ρήματα της β' συζυγίας.**

|  |  |
| --- | --- |
| **ρήμα** | **τάξη** |
| αιωρούμαι |  |
| γελώ |  |
| μιλώ |  |
| ασχολούμαι |  |
| απολογούμαι |  |
| τραγουδιέμαι |  |
| ασκώ |  |
| δημιουργώ |  |
| αγαπιέμαι |  |
| καλώ |  |

<http://users.sch.gr/ipap/Ellinikos%20Politismos/Yliko/Theoria%20Nea/foni-sizigia-rim-NE.htm>

Γιάννης Παπαθανασίου

ΗΗ ΓΓ©